[Primarul Adrian Mocioniu NU știe ce deșeuri se vor depozita în celula 2 de la Vivani](https://realitatea-ialomiteana.blogspot.com/2020/02/primarul-adrian-mocioniu-nu-stie-ce.html)

[](https://1.bp.blogspot.com/-v1RUM_LPqzo/XkHZGZSy_OI/AAAAAAAAONw/wLtP-GeL3NEeNb7O50kwyeOr6W47YcO4wCLcBGAsYHQ/s1600/IMG_6808.JPG)

Municipiul Slobozia îl are primar, pe Adrian Mocioniu, care n-a făcut prea multe lucruri notabile în cei aproape 4 ani de mandat. S-a remarcat prin neputință, neștiință și, uneori, prin incompetență. A făcut și gafe, iar ultima pe care a comis-o îl va duce la fund…zic unii.

După ce a semnat autorizația de construire pentru a doua celulă a depozitului de deșeuri periculoase și a ținut-o sub tăcere mai bine de două săptămâni, Adrian Mocioniu a repus-o pe tapet, după ce deputatul PNL Tinel Gheorghe a făcut o interpelare către ministrul Mediului și cel al Sănătății prin intermediul căreia le solicita să verifice „temeinicia, necesitatea și oportunitatea eliberării avizelor de către APM Ialomița, DSP, etc.”. Mocioniu s-a gândit profund și, fără să-și asculte sfătuitorii, a comis-o, din nou.

**Adrian se justifică…**

Pentru că au apărut numeroase acuzații în spațiul public după ce s-a aflat că a semnat autorizația de construire pentru a doua celulă a depozitului de deșeuri periculoase, primarul Adrian Mocioniu a ieșit într-o conferință de presă pentru a-și justifica demersul. Unul just din punctul său de vedere de a-și apăra pielea și a nu pica în latura penală. Nouă, opiniei publice și nu numai, ni se pare că edilul urbei se ascunde în spatele unor avize și acorduri emise de alte instituții publice pentru a-și justifica        semnătura pusă pe autorizația de construire.

*„(…) Orice demers pe care l-aș fi făcut nu ar fi intrat în competențele mele. Mai mult decât atât, ar fi înseamnat un abuz și intram în latura penală (…)”, explică Mocioniu.*

Întrebat fiind dacă are cunoștință despre deșeurile care urmează a se depozita acolo, edilul a dat ochii peste cap și a aruncat pisica în ograda APM Ialomița spre care ne-a și redirecționat, de altfel, pentru detalii de gen. Întrebarea care se impune este una singură: ținând cont că a susținut sus și tare că se va opune construirii unei astfel de celule, pentru care între timp s-a răzgândit, n-a avut măcar curiozitatea să știe care sunt deșeurile care se vor colecta în acel deposit și dacă se pune în pericol siguranța și sănătatea populației? Măcar din curiozitate, dacă nu din alt motiv! Acest aspect demonstrează, printre altele, dezinteresul față de cetățean și față de ceea ce se întâmplă cu orașul pentru că, altfel, s-ar fi dezis cu ușurință de povara pe care, dacă are vreun pic de conșiință, trebuie să o poarte de-acum înainte. Așa cum postează toate cele pe care le face pe pagina sa de facebook, așa ar fi putut proceda și în acest caz. Înainte de a semna documentul cu pricina, ar fi putut să facă public faptul că a ajuns în punctul de a emite acea autorizație și cum era un opozant vehement ar fi trebuit să ceară ajutor de oriunde pentru identificarea unei soluții și împiedicarea finalizării acestui demers care ne transformă într-o groapă de deșeuri periculoase. Pentru că până acum au fost doar vorbe din partea edilului și nu am văzut fizic documentele de care ne-a tot povestit, noi nu avem cum să-l mai credem pe cuvânt și ne facem propriile scenarii. Nu avem de unde să știm că peste câțiva ani nu ne vom trezi că ceea ce s-a întâmplat acum este ilegal sau că am „consumat”, fără voia noastră, aer toxic.

Așa că, orice justificare din partea primarului, pentru noi, ca și pentru mulți alții, nu este decât o scuză în fața neputinței sau a incompetenței.

**Mocioniu se spală pe mâini!**

În plină ședință de Consiliu local, consilierul municipal Nicu Pericli a făcut o afirmație potrivit căreia în incinta SC Vivani Salubritate s-ar colecta deșeuri periculoase, celula fiind constuită deja. Cum de la ședință au trecut câteva zile, iar Mocioniu a spus că va verifica, ne-am gândit că are și un răspuns, pertinent și bine documentat, pregătit. Surpriză, însă!

*„Am transmis de atunci Poliției Locale și a spus că nu este de competența noastră această verificare”, a explicat primarul.*

Incredibil, nu vi se pare?! Oare ce competențe are Primăria Slobozia? De când cere primarul avizul Poliției Locale dacă să verifice sau nu un depozit de deșeuri periculoase? Dumneavoastă, cetățenii, nu vi se pare că Mocioniu se spală pe mâini, pentru că nouă așa ni se pare! Iar timpul va confirma (sau nu?) părerea noastră și a multora ca noi.

<https://realitatea-ialomiteana.blogspot.com/2020/02/primarul-adrian-mocioniu-nu-stie-ce.html>

11.02.2020